KIRJALLINEN KYSYMYS P-1483/02 esittäjä(t): Christopher Beazley (PPE-DE) komissiolle. Euroopan unionin koulutusjärjestelmien vertailututkimusta koskevien tietojen saatavuus.



Virallinen lehti nro 229 E , 26/09/2002 s. 0216 - 0217



KIRJALLINEN KYSYMYS P-1483/02 esittäjä(t): Christopher Beazley (PPE-DE) komissiolle (23. toukokuuta 2002) Aihe: Euroopan unionin koulutusjärjestelmien vertailututkimusta koskevien tietojen saatavuus Vastauksessaan koulutusjärjestelmien vertailututkimusta koskevaan kysymykseen E-1390/01(1) komissio ilmoitti, että laadunarviointien tarkoituksena on tunnistaa, mitkä ovat ne alat, joilla maidenvälisiä vertailuja voitaisiin suorittaa hyvien toimintatapojen löytämiseksi, kokemusten vaihtamiseksi ja politiikan keskeisten haasteiden määrittämiseksi. Komission kertomus kouluopetuksen laadusta on uusin asiakirja, joka sisältää Euroopan unionin jäsenvaltioiden koulutusjärjestelmiä koskevia vertailulukuja. Onko komissio samaa mieltä siitä, että koska tämän kertomuksen luvut ovat pääasiassa vuodelta 1997, hyvien toimintatapojen löytämiseksi ja politiikan keskeisten haasteiden määrittämiseksi tarvitaan uusia indikaattoreita? Katsooko komissio, että päätöksentekijöille olisi hyötyä vertailuluvuista jotka koskevat nuorisorikollisuutta ja koulun keskeyttämistä Euroopan unionin jäsenmaissa? Voiko komissio toimittaa nämä luvut? (1) EYVL C 364 E, 20.12.2001, s. 98. Viviane Redingin komission puolesta antama vastaus (17. kesäkuuta 2002) Komissio on samaa mieltä siitä, että yleissivistävään ja ammatilliseen koulutukseen liittyvien tärkeimpien poliittisten haasteiden määrittelemiseksi tarvitaan lisää indikaattoreita. Kouluopetuksen laatua koskevan kertomuksen puitteissa käynnistettyä työtä on jatkettu Euroopan opetusministereiden pyynnöstä elinikäisen oppimisen laatuindikaattorien määrittämiseksi. Kertomus esitellään Euroopan opetusministereiden konferenssissa, joka pidetään Bratislavassa kesäkuussa 2002. Indikaattoreilla sekä hyvien toimintatapojen vaihdolla ja vertaisarvioinneilla on keskeinen rooli avoimessa koordinaatiomenetelmässä sekä varsinkin siinä yksityiskohtaisessa työskentelyohjelmassa, joka liittyy neuvoston helmikuussa 2002(1) hyväksymän ja kevään 2002 Eurooppa-neuvostolle esittämän koulutusjärjestelmien konkreettisia tulevaisuuden tavoitteita koskevan selvityksen seurantaan. Indikaattoreita kehitetään kaikkia sellaisia tavoitealueita varten, joilla niiden katsotaan tarjoavan parhaan vertailumenetelmän. Komissio perustaa tämän prosessin seurantaan indikaattoreita ja vertailuanalyyseja käsittelevän pysyvän ryhmän, jossa on mukana jäsenvaltioiden ja ehdokasmaiden edustajia. Komissio on tietoinen, että samalla on kehitettävä koulutusalan kansainvälisesti vertailukelpoisten tilastojen laatua ja määrää. Avoimen koordinaatiomenetelmän kehitys riippuu tällaisista parannustoimista. Yksi sosiaalista yhteenkuuluvuutta käsittelevistä rakenneindikaattoreista kattaa koulunkäynnin varhain päättäneet, mutta nuorisorikollisuudesta ei vielä ole saatavilla Euroopan tason tietoja. Komissio katsoo, että arvoisan parlamentin jäsenen mainitsemia yhteyksiä kannattaa ehdottomasti tarkastella tulevaisuudessa heti, kun nuorisorikollisuudesta on käytettävissä vertailukelpoisia tietoja. (1) EYVL C 58, 5.3.2002.